text: বিস্কুটের লোভ দেখিয়ে শিশু ধর্ষণ!
  ৮ মে ,মঙ্গলবার, ২০১৮ ২২:৪৫:৪৮
  বিস্কুট খাওয়ানোর লোভ দেখিয়ে সাড়ে তিন বছরের এক কন্যাশিশুকে ধর্ষণের অভিযোগ উঠেছে। এ ঘটনায় মঙ্গলবার সকালে মামলা হয়েছে। মৌলভীবাজারের কুলাউড়া উপজেলায় এ ঘটনা ঘটে।
  এজাহার সূত্রে জানা যায়, শিশুটির বাবা-মা দিনমজুর। তারা দুজনে কাজ করতে বাইরে ছিলেন। এ সুযোগে গত রোববার দুপুরে প্রতিবেশী শিপু মিয়া (১৮) বিস্কুট খাওয়ানোর লোভ দেখিয়ে ওই শিশুকে তাঁর ঘরে ডেকে নেন। একপর্যায়ে তিনি তাঁকে ধর্ষণ করেন। শিশুটির বাবা-মা দিনমজুরের কাজ শেষে বাড়ি ফিরে দেখেন মেয়ে কাঁদছে। তার শারীরিক অবস্থা এবং কথা শুনে ধর্ষণের আলামত বোঝা যায়।
  পরে শিশুর স্বজনেরা শিপুর অভিভাবককে জানালে তারা উল্টো হুমকি দেন। পরে স্থানীয় ইউনিয়ন পরিষদের সদস্যকে বিষয়টি জানানো হয়। পরে সোমবার রাতে পুলিশ শিপুকে আটকের জন্য অভিযান চালায়। তবে শিপুকে এবং তাঁর পরিবারের কোনো সদস্যকে বাড়িতে পাওয়া যায়নি।
  পরে আজ সকাল ১০টার দিকে শিশুটির মা বাদী হয়ে শিপুকে আসামি করে নারী ও শিশু নির্যাতন আইনে মামলা করেন।
  কুলাউড়া থানার উপপরিদর্শক (এসআই) ইয়াছিন আলী বলেন, ধর্ষণ হয়েছে বলে প্রাথমিকভাবে ধারণা করা হচ্ছে। শিশুটিকে প্রয়োজনীয় পরীক্ষা-নিরীক্ষার জন্য মৌলভীবাজারের ২৫০ শয্যার হাসপাতালে পাঠানো হয়েছে। অভিযুক্ত শিপুকে গ্রেপ্তারের চেষ্টা চলছে।